Anunțul a fost făcut în octombrie anul trecut de Andreas Schonhofen, un producător de film, care a participat la lucrările efectuate pentru sonda InSight, potrivit Știrilor Pro TV.

„În amintirea celor patru membri decedați ai trupei Goodbye to Gravity le-am adăugat numele în misiunea NASA InSight, pentru a ajunge pe Marte. Numele lui Alex, Vlad, Bogdan, Mihai, împreună cu alte două milioane de nume de peste tot din lume, au fost adăugate pe un microcip. Acest microcip a fost montat în sonda InSight. Sonda și numele lor vor rămâne pe Marte pentru totdeauna. Creațiile Goodbye to Gravity și numele trupei lor sunt puternic conectate cu călătoria în spațiu și astronomia. Acesta este motivul pentru care am ales această modalitate de a-i onora pe cei doi”, a scris Andreas Schonhofen pe pagina de Facebook a trupei Goodbye to Gravity în urmă cu un an.

NASA a confirmat că sonda InSight a ajuns cu succes pe Marte luni, după o călătorie în spaţiu ce a durat şase luni şi jumătate şi a totalizat 480 de milioane de kilometri. Arre misiunea de a analiza, timp de 2 ani, structura internă a planetei.

Sonda InSight a costat 993 de milioane de dolari şi este primul dispozitiv spaţial care ajunge pe Marte din 2012, când roverul Curiosity al NASA a atins suprafaţa planetei. Dispozitivul spaţial, cu o înălţime de aproximativ un metru (circa 5,5 metri după extinderea panourilor solare), a fost lansat în urmă cu aproape şapte luni şi a parcurs circa 482 de milioane de kilometri, fiind o etapă de pregătire în vederea unei misiuni cu echipaj uman pe Marte, pe care NASA speră să o facă până în 2030.

InSight are aproximativ 360 de kilograme, iar instrumentul central al dispozitivului este un seismometru realizat de Agenţia spaţială franceză, alături de şase sensori pentru activitate seismică foarte performanţi şi un instrument de foraj care va oferi informaţii despre temperaturile din subteran. Cu ajutorul acestora, specialiştii de la NASA speră să afle mai multe informaţii despre formarea planetei Marte.